娛圈單打︱幸福唔怕晒 晒包要鬥快
2024年04月03日 00:01
東網電視
更多新聞短片
「靚湯」湯洛雯下嫁視帝馬國明後,一直處於優哉游哉的上岸狀態,唔使開工之餘,仲頻頻呢度去、嗰度去。她日前在社交網大晒靚相,最吸睛之處唔係佢個靚樣,而係佢騷出的粉綠色H名牌包包!有指索價逾12萬元,非常富貴。
當然,網民最鍾意「憎人富貴厭人貧」,靚湯晒靚包,又引來議論紛紛。有網民認為,靚湯不嬲「港女格」,晒包兼晒命係指定動作;又有網民攞佢同另一視帝鄭嘉穎老婆陳凱琳比較,指大家都係港姐出身,人哋仲係冠軍添,但都冇好似靚湯咁鍾意炫富,反而十分慳家,甚少名牌加身,平易近人得多。
講真,名牌包包,係女人都鍾意,靚湯又好,陳凱琳也罷,十幾萬元一個包包,唔靠老公,只靠自己,一樣買得起。何況兩位視帝都係出名錫老婆,就算馬明送名牌包包畀靚湯,都好正常啫。又唔係偷,又唔係搶,網民咁都有得批評,都真係好得閒!
話時話,馬明不嬲「好仔」,唔止錫老婆,仲好孝順,最可貴係手執大把「磚頭」!早前馬明生日,靚湯一展廚藝,在家中廚房為老公整生日蛋糕,淨係廚房都大過人,二人的愛巢價值逾2,000萬元;早年馬明亦以2,000多萬元購入太古城單位跟家人同住,加上一直有買樓收租,淡淡定有錢剩!靚湯果然有眼光!
不過靚湯都好本事,早於2019年已被爆斥資4,500多萬元,購入馬鞍山逾2,000呎豪宅與家人同住,可見靚湯本身都甚有家底。試問住得起幾千萬元靚樓,買個十零萬元包包,算得乜呢?貧窮限制想像,只係網民大驚小怪啫。